Broj: 711-I-1618-P-194/22-02-21

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.,4., i 5., Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Siniše Kljajića,** za davanjem očitovanja Povjerenstva, na 167. sjednici održanoj dana 12. travnja 2022.g. daje sljedeće

**OČITOVANJE**

**Članstvo obveznika i druge fizičke osobe u istoj političkoj stranci samo po sebi ne smatra se okolnošću prema kojoj se ta druga osoba smatra interesno povezanom s obveznikom u smislu članka 5. stavka 1. točka 6. ZSSI-a te stoga gradonačelnik Grada Dugo Selo Nenad Panian, koji je ujedno član političke stranke FOKUS, nije bio dužan postupiti u smislu članka 8. stavka 3. i članka 9. ZSSI-a prilikom zapošljavanja pročelnika Borisa Savića u Gradu Dugo Selo, koji je bio ili jest član iste političke stranke.**

Obrazloženje

Zahtjev za davanjem mišljenja Povjerenstva podnio je Siniša Kljajić. U knjigama ulazne pošte Povjerenstva zahtjev je zaprimljen 21. ožujka 2022. pod poslovnim brojem 711-U-3769-P-194/22-01-5, povodom kojeg se vodi predmet broj M-194/22.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Podnositelj u zahtjevu navodi da je Boris Savić, zaposlen u gradskoj upravi Grada Dugog Sela na radnom mjestu pročelnika temeljem provedenog javnog natječaja, te da je na lokalnim izborima u svibnju 2021. izabran za član Gradskog vijeća Grada Dugog Sela i Županijske skupštine Zagrebačke županije, izabran kao kandidat stranke FOKUS. Podnositelj traži mišljenje Povjerenstva je li ovo zapošljavanje sukladno točki 6. stavka 1. članka 5. ZSSI-a, te je li gradonačelnik kao obveznik bio dužan prema članku 8. ZSSI-a zatražiti mišljenje Povjerenstva, odnosno je li bio dužan postupiti po članku 9. iszog Zakona te se izuzeti od donošenja odluke o izboru kandidata na javnom natječaju.

Podnositelj je dana 07. travnja dostavio pojašnjenje svog zahtjeva u kojem je naveo da je obveznik Nenad Panian, gradonačelnik Grada Dugog Sela na javnom natječaju (posredno putem tročlanog povjerenstva kojeg je imenovao) odabrao Borisa Savića za primanje u službenički odnos na radno mjesto pročelnika, koji je do provedbe natječaja bio član stranke FOKUS, te s izborne liste ove stranke na lokalnim izborima 2021. izabran u Gradsko vijeće Grada Dugo Selo i Županijsku skupštinu Zagrebačke županije.

Postavljeni upit podnositelj temeljena na činjenici kako postoji opravdana sumnja o mogućoj interesnoj povezanosti, s obzirom da su gradonačelnik i izabrani pročelnik (obojica su dugogodišnji politički sudionici, kako na gradskoj, tako i na županijskoj razini), a poveznost proizlazi iz iste stranačke pripadnosti. Zaključno navodi da je Boris Savić bio član Upravnog vijeća (stranačko tijelo prema Statutu stranke Fokus) navedene političke stranke u Dugom Selu., te da i sudjeluje u radu stranačkog ogranka u Dugom Selu kao aktivni sudionik.

Podnositelj traži mišljenje Povjerenstva radi li se u konkretnoj situaciju o povezanim osobama iz članka 5. stavka 1. točka 6. ZSSI-a.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici dužnosnici u smislu navedenog Zakona.

Uvidom u Registar dužnosnika koji ustrojava i vodi Povjerenstvo utvrđeno je da Nenad Panian obnaša dužnost općinskog Gradonačelnika Grada Dugo Selo u aktualnom mandatu od 04. lipnja 2021., kao i da je da je obveznik u imovinskoj kartici podnesenoj dana 18. siječnja 2022. iskazao članstvo u političkoj stranci FOKUS.

Člankom 5. stavkom 1. točkom 6. ZSSI/21-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Iz zahtjeva za mišljenje ne proizlazi da bi kandidat za pročelnika bio član obitelji obvzenika ili da bi na koji drugi način bio s njim interesno ili osobno povezana, kao niti da bi obveznik bio poslovno, financijski, vlasnički ili na bilo koji drugi način povezana s tom osobom.

Povjerenstvo ukazuje da je kroz svoju dosadašnju praksu zauzelo načelan stav da se članstvo obveznika i druge fizičke osobe u istoj političkoj stranci samo po sebi ne smatra okolnošću prema kojoj se ta druga osoba smatra osobno interesno povezanom s obveznikom u smislu članka 5. stavka 1. točka 6. ZSSI-a (članka 4. stavka 5. Zakona o sprječavanju sukoba interesa, „Narodne novine“ broj 26/11., 12/12., 126/12., 48/13. i 57/15.). Naime, samo na temelju činjenice da su određene osobe članovi iste političke stranke može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, no ta okolnost nije sama po sebi dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana, što ovdje nije slučaj.

Ukoliko obveznik nije bio u dvojbi dvojbe predstavlja li neko ponašanje povredu odredbi ZSSI-a ili drugog zabranjenog ili propisanog ponašanja predviđenog ZSSI-om, tada nije bio dužan zatražiti mišljenje Povjerenstva u smislu odredbe članka 8. stavka 3. ZSSI-a.

Slijedom navedenog, gradonačelnik Grada Dugog Sela Nenad Panian, koji je ujedno član političke stranek FOKUS (ili je to donedavno bio) nije bio dužan postupiti u smislu članka 8. stavka 3. i članka 9. ZSSI-a prilikom zapošljavanja pročelnika Borisa Savića u Gradu Dugo Selo, koji je član iste političke stranke.

Slijedom navedenog Povjerenstvo je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Siniša Kljajić, putem e-maila
2. Objava na internetskoj stranici Povjerenstva
3. Pismohrana